இருத்தலியல் பல வகையிலும் ஒரு முழுமையான தத்துவக் கட்டமைப்பு அல்ல. அது அளிக்கும் பிரபஞ்ச நோக்கு பல வகையிலும் கேள்விகள் சார்ந்ததே அன்றி விடைகள் சார்ந்ததல்ல. அதே நேரம் மானுட வரலாற்றில் எப்போதும் இருந்துவந்துள்ள ஒரு மனநிலையின் தத்துவ வெளிப்பாடே இருத்தலியல். அது எந்த பதிலையும் ஏற்காமல் கேள்வியாக நின்றிருத்தல் எனலாம். எந்த பதிலும் பொதுவுக்கானது. பதிலை ஏற்பதென்பது, ஏற்காமலிருக்கலாம் என்னும் தனியுரிமை அதிகாரத்துடன் மேற்கொள்ளும் சமரசம்தான். இந்திய தத்துவத்தில் சார்வாகம் இத்திசையில் பயணித்தது, நீட்ஷேவின் தத்துவத்திற்கும் சார்வாகத்திற்கும் நிறைய ஒற்றுமைகளை காணலாம். ஆனால் இவையிரண்டுக்கும் கூட தனிமனிதன் எனும் உருவகம் அல்லது தத்துவக்கட்டமைப்பு இருந்தது.